Bekendtgørelse om tilskud under programmet SMV:Digital

I medfør af § 3, stk. 1, og § 7, stk. 1-3, i lov nr. 1518 af 18. december 2018 om erhvervsfremme, som ændret ved lov nr. 782 af 4. maj 2021, fastsættes:

Kapitel 1

*Bekendtgørelsens anvendelsesområde*

**§ 1.** Efter denne bekendtgørelse ydes støtte til små og mellemstore virksomheder til rådgivning om digital omstilling, automatisering og e-handel samt investeringsstøtte til indkøb af teknologi og IT via programmet SMV:Digital.

Kapitel 2

*Definitioner*

**§ 2.** I denne bekendtgørelse forstås ved:

1) Virksomhed: Enhver juridisk enhed med dansk CVR-nummer uanset dens retlige form, der udøver en økonomisk aktivitet.

2) SMV: En dansk virksomhed, som beskæftiger op til 249 fuldtidsansatte, og som enten har en årlig omsætning på maksimalt 50 mio. euro eller en årlig balance på maksimalt 43 mio. euro.

3) Partnervirksomheder: Virksomheder, som selskabsmæssigt er forbundet med hinanden, ved at den ene besidder 25 pct. eller derover af kapitalen eller stemmerettighederne i en anden virksomhed. Partnervirksomheders ansatte og finansielle oplysninger indgår forholdsmæssigt på grundlag af ejerandelen ved opgørelsen af, hvorvidt en ansøgervirksomhed opfylder SMV-definitionen.

4) Fuldtidsansatte: Antallet af ansatte i virksomheden omregnet til årsværk. Årsværk opgøres ved at tage et gennemsnit af de registrerede årsværk på cvr.dk, som indgår i virksomhedens seneste regnskabsperiode. Ejere, som er fuldtidsbeskæftiget i virksomheden, men som ikke modtager fast løn, kan tilsammen maksimalt tillægge ét årsværk i beregningen.

5) Operatør: Leverandør, som efter offentligt udbud har indgået kontrakt med Digitaliseringsstyrelsen [om](http://om) SMV:Digital og opgaverne, sagsforberedende arbejde, ansøgningssystem og kommunikation.

Kapitel 3

*SMV:Digitals målgruppe*

**§ 3.** En SMV kan efter reglerne i denne bekendtgørelse ansøge om støtte gennem SMV:Digital.
 *Stk. 2.* Digitaliseringsstyrelsen kan fastsætte supplerende kriterier for, hvilke SMV’er og hvilke projekttyper, der kan opnå støtte ved de enkelte tilskudspuljer.
 *Stk. 3.* En SMV kan alene opnå støtte til ét projekt ved hver tilskudspulje. Ved sammenfaldende ejerforhold blandt ansøgervirksomhederne kan der alene ydes støtte til én af disse, hvis en ejer eller partnervirksomheds ejerandel overstiger 25 pct. i de pågældende SMV’er.

 *Stk. 4.* Der kan ikke ydes støtte til SMV’er, som på ansøgningstidspunktet har uafsluttede projekter, som har opnået tilsagn om støtte fra SMV:Digital, medmindre andet fremgår af beskrivelsen for den konkrete tilskudspulje på SMV:Digitals hjemmeside.

*Stk. 5.* En SMV kan alene opnå støtte, hvis den er omfattet af selskabslovens § 1, stk. 1, lov om visse erhvervsdrivende virksomheder § 1, stk. 1, eller lov om erhvervsdrivende fonde § 1, stk. 1.

*Stk. 6.* En SMV kan alene opnå støtte, hvis dens indtægter fra offentlige tilskud, bidrag, donationer, medlemskontingenter og lignende udgør under 25 pct. af dens samlede indtægter.

Kapitel 4

*Støtteberettigede projekter og omkostninger*

**§ 4.** En SMV kan efter reglerne i denne bekendtgørelse opnå støtte til investering og rådgivning i digitalisering.

*Stk. 2.* Der kan efter bekendtgørelsen ydes støtte til rådgivning vedrørende aktiviteter inden for områderne digital omstilling, automatisering eller e-handel, herunder kortlægning af arbejdsprocesser, udarbejdelse af kravspecifikation, bistand til valg af leverandører mv.

*Stk. 3.* Der kan efter bekendtgørelsen ydes støtte til investering ved anskaffelse af digitale systemer, automatiserings- eller e-handelsløsninger, herunder installation og konfigurering af den nyindkøbte teknologi, samt eventuel tilpasning af den nyindkøbte teknologi i forhold til integration med eksisterende IT-systemer.

 *Stk. 4.* Der kan ydes støtte til investeringer i hardware og software samt ydes støtte til forudbetalt hardware og software via leasing og abonnement i op til to år.

**§ 5.** Støtte til investering eller rådgivning er betinget af, at ansøgervirksomheden selv bidrager til finansieringen.

 *Stk. 2.* Støtten til investeringer udgør 25 pct. af projektets støtteberettigede faktiske udgifter. Medfinansiering af investeringer kan alene ske i form af kontantbidrag.

 *Stk. 3.* Støtten til rådgivning udgør 50 pct. af projektets støtteberettigede faktiske udgifter. Medfinansieringen af rådgivning kan ske i form af egne løntimer, kontantbidrag eller en kombination heraf.

**§ 6.** Støtte fra SMV:Digital kan kun anvendes til dækning af udgifter, som er i overensstemmelse med projektbeskrivelsen og afholdt indenfor tilsagnsperioden.

 *Stk. 2*. Der ydes ikke støtte til moms, som kan afløftes af SMV’en.

 *Stk. 3.* Digitaliseringsstyrelsen kan fastsætte supplerende vilkår for tilsagn om støtte.

**§ 7.** Støtte efter denne bekendtgørelse kan fordeles mellem virksomheder inden for de seks erhvervshusområder ud fra en fordelingsnøgle baseret på den procentvise geografiske fordeling af SMV’er.

 *Stk. 2.* De enkelte erhvervshusområder tildeles en tidsbegrænset forhåndsreservation af støttemidler.

Inden for hvert erhvervshusområde behandles ansøgningerne i den rækkefølge, de er modtaget.

 *Stk. 3.* Efter forhåndsreservationens udløb fordeles eventuelle uforbrugte støttemidler mellem ansøgere fra de øvrige erhvervshusområder i den rækkefølge, ansøgningerne er modtaget.

Kapitel 5

*Rådgivere*

**§ 8.**  Operatøren for SMV:Digital kan godkende en rådgiver til at udføre rådgivningsarbejde i SMV:Digital. Kun godkendte rådgivere, som er optaget i SMV:Digitals rådgiverdatabase, må udføre rådgivningsopgaver i SMV:Digital.

 *Stk. 2.* Rådgiverdatabasen administreres af operatøren for SMV:Digital, der har til opgave at godkende rådgivere, jf. stk. 3, til at udføre rådgivningsarbejde i SMV:Digital. Godkendte rådgivere optages i rådgiverdatabasen.

 *Stk. 3.* En rådgiver skal være ansat i en virksomhed, der opererer på kommercielle vilkår samt besidde relevante kompetencer og erfaring inden for et eller flere områder omhandlende digitalisering, automatisering og e-handel for at blive godkendt.

 *Stk. 4.* En rådgiver skal yde uvildig rådgivning og må ikke have sammenfaldende økonomiske eller personlige interesser med virksomheden som rådgives.

 *Stk. 5.* En rådgiver skal, med afsæt i støttemodtagers konkrete behov, rådgive om it-sikkerhedsmæssige foranstaltninger som en del af projektet.

 *Stk. 6.* En rådgiver skal bekræfte eller opdatere sit CV mindst hver sjette måned.

 *Stk. 7.* En rådgiver skal have deltaget i SMV:Digitals obligatoriske informationsmøde for rådgivere inden for 3 måneder efter optagelse i rådgiverdatabasen for at kunne udføre rådgivningsopgaver i SMV:Digital.

 *Stk. 8.* Operatøren for SMV:Digital kan ekskludere en godkendt rådgiver fra databasen, hvis rådgiveren tilsidesætter sine forpligtelser i henhold til denne bekendtgørelse, samt pligter over for enten støttemodtager eller over for SMV:Digital. En ekskluderet rådgiver kan ansøge om fornyet godkendelse og optagelse i SMV:Digitals rådgiverdatabase efter 12 måneder. Operatøren for SMV:Digital kan nægte at godkende en rådgiver, som ikke besidder de fornødne kompetencer og erfaring, eller som groft eller i gentagne tilfælde har tilsidesat sine forpligtelser.

Kapitel 6

*Projektændringer, fristforlængelser og bortfald om tilsagn af støtte*

**§ 9.** Digitaliseringsstyrelsen kan træffe afgørelse om, at et meddelt tilsagn om støtte helt eller delvist bortfalder samt kræve allerede udbetalt støtte helt eller delvist tilbagebetalt, hvis:
1) støttemodtager har givet urigtige eller vildledende oplysninger eller fortiet oplysninger af betydning for sagen,
2) forudsætningerne for tilsagn om støtte er væsentligt ændrede,

3) støttemodtager har anvendt en rådgiver, som ikke er optaget i SMV:Digitals rådgiverdatabase,

4) støttemodtager har sammenfaldende økonomiske eller personlige interesser med den anvendte rådgiver,

5) støttemodtager ikke har accepteret sit tilsagn inden for 3 måneder efter, at tilsagnet er givet,

6) støttemodtager har accepteret sit tilsagn og registreret en godkendt rådgiver, men ikke påbegyndt sit projekt inden for tilsagnsperioden, eller

7) tilsagnsvilkårene i øvrigt er tilsidesat.

 Stk. 2. På anmodning fra støttemodtager kan Digitaliseringsstyrelsen træffe afgørelse om, hvorvidt en ændring af et projekt kan godkendes.

 *Stk. 3.*På anmodning fra støttemodtager kan Digitaliseringsstyrelsen træffe afgørelse om, hvorvidt en fristforlængelse for projektafslutning og afrapportering kan godkendes.

Kapitel 7

*Afslutning af projektet*

**§ 10.** Udbetaling af støtte fra SMV:Digital sker bagudrettet og er betinget af, at virksomheden indsender en afrapportering ved projektets afslutning.

 *Stk. 2.* Afrapporteringen skal indeholde en redegørelse af projektforløbet, regnskab for projektet, ledelseserklæring samt bilags-/fakturadokumentation for projektets faktiske udgifter.

 *Stk. 3.* Digitaliseringsstyrelsen kan fastsætte supplerende kriterier for indholdet i afrapporteringen.

 *Stk. 4.* Afrapporteringen skal indsendes senest 3 måneder efter projektets afslutning.

 *Stk. 5.* Udbetaling af støtte sker til virksomhedens NemKonto.

 *Stk. 6.* Støttemodtageren er forpligtet til at besvare en opsamlende evaluering efter afslutning af projektet, samt en efterfølgende evaluering, som Digitaliseringsstyrelsen udsender indenfor to år efter projektets afslutning.

Kapitel 8

*Henlæggelse af beføjelser, klage og ikrafttræden*

**§ 11.** Digitaliseringsstyrelsen kan henlægge sine beføjelser efter § 9, stk. 3, og § 10 til Erhvervsstyrelsen i overensstemmelse med § 7, stk. 2, i lov om erhvervsfremme.

*Stk. 2.* Digitaliseringsstyrelsens afgørelser i henhold til denne bekendtgørelse kan ikke påklages til anden administrativ myndighed.

*Stk. 3.* Operatørens afgørelser efter § 8 kan påklages til Digitaliseringsstyrelsen og uanset stk. 2 derefter til digitaliseringsministeren.

*Stk. 4.* Klage indgivet i henhold til stk. 3 fremsendes til operatøren, som, hvis afgørelsen fastholdes, snarest efter modtagelsen af klagen videresender denne til Digitaliseringsstyrelsen sammen med en udtalelse i anledning af klagen.

*Stk. 5.* Erhvervsstyrelsens afgørelser efter stk. 1 kan påklages til Digitaliseringsstyrelsen og uanset stk. 2 derefter til digitaliseringsministeren.

*Stk. 6.* Klage indgivet i henhold til stk. 5 fremsendes til Erhvervsstyrelsen, som, hvis afgørelsen fastholdes, snarest efter modtagelsen af klagen videresender denne til Digitaliseringsstyrelsen sammen med en udtalelse i anledning af klagen.

**§ 12.** Bekendtgørelsen træder i kraft den 1. januar 2024.

*Stk. 2.* Bekendtgørelse nr. 809 af 2. juni 2022 om tilskud under programmet SMV:Digital og bekendtgørelse nr. 980 af 22. juni 2022 om ændring af bekendtgørelse om tilskud under programmet SMV:Digital ophæves.

*Ministeriet for Digitalisering og Ligestilling, [dato for godkendelse]*

Marie Bjerre

/Tanja Franck